text: Vrede stilladsarbejdere blokerede Dong
  04 februar 2016 kl. 09.22
  Stilladsarbejdere blokerede Dong Energys Skærbækværk torsdag morgen mellem kl. 6.30 og 9.00. 
  Vrede over udenlandske stilladsarbejdere på Skærbækværket fik torsdag morgen en flok danske stilladsarbejdere til at blokere værket.
  Blokaden blev dog kortvarig. Da det kom 3F for øre, at stilladsarbejderne havde iværksat en blokade af egen drift, tog gruppeformand for bygge og anlæg, Jan Holm Nielsen kontakt til de vrede demonstranter.
  - Vi fik dem manet til besindelse til sidst, fortæller Jan Holm Nielsen torsdag til TV SYD.
  Det frustrerer ham, at folkene tog initiativ til blokaden af egen drift.
  - Jeg har en rimelig dialog med Skærbækværket, og jeg sagde til dem, at hvis de ikke gik hjem, ville de ødelægge det gode samarbejde, fortæller Jan Holm Nielsen.
  Ole Thomsen, der er direktør i Dong Energy, Thermal Power, bekræfter episoden.
  - De blokerede indgangen til vores byggeplads og det tilhørende areal, fortæller Ole Thomsen til TV SYD. Han bekræfter også at Dong bruger udenlandsk arbejdskraft på Skærbækværket.
  - Men det hele foregår efter gældende regler. Det er udbudt i licitation, så der ligger en kontrakt med de udenlandske virksomheder om, at de skal overholde gældende lov, og at de skal give overenskomstlignende løn, siger Ole Thomsen torsdag til TV SYD.
  Der er et planlagt møde mellem Dong og 3F Fredericia d. 12 februar, hvor parterne vil diskutere sagen.
  